b"\n_START_ARTICLE_\n\xc5\xbdena popotnika v \xc4\x8dasu\n_START_SECTION_\nVsebina\n_START_PARAGRAPH_\nS pomo\xc4\x8djo prvoosebnega pripovedovanja izvemo zgodbo Henryja DeTambla (rojenega 1963), knji\xc5\xbeni\xc4\x8darja v newberryski knji\xc5\xbenici v Chicagu, in Clare Anne Abshire (rojene 1971), umetnice, ki izdeluje skulpture iz papirja. Henry ima redko genetsko nepravilnost imenovano kronomotnja, ki povzro\xc4\x8da nenadzorovano potovanje po \xc4\x8dasu, in ko na za\xc4\x8detku zgodbe 20-letna Clare sre\xc4\x8da 28-letnega Henryja v newberryski knji\xc5\xbenici, je on prepri\xc4\x8dan, da je ni \xc5\xa1e nikoli videl, medtem ko ga ona pozna \xc5\xbee skoraj celo \xc5\xbeivljenje._NEWLINE_Henry je s potovanjem v \xc4\x8dasu za\xc4\x8del pri petih letih in je potoval v\xc4\x8dasih v svojo prihodnost, \xc5\xa1e ve\xc4\x8dkrat pa v preteklost. Ne vpliva na to kdaj bo od\xc5\xa1el, kam bo \xc5\xa1el niti na to, koliko \xc4\x8dasa bo ostal, najve\xc4\x8dkrat pa obi\xc5\xa1\xc4\x8de kraje in \xc4\x8dase, ki se najpogosteje pojavljajo v njegovi podzavesti. V ta potovanja ga prisili stres, zato se redno ukvarja s \xc5\xa1portom, ki ga spro\xc5\xa1\xc4\x8da. Ko je v prihodnosti, i\xc5\xa1\xc4\x8de zdravila za svojo motnjo, tako tudi spozna genetika dr. Kendricka. Henry v drug \xc4\x8das ne more vzeti nobenega predmeta, niti oblek, zato se je bil prisiljen nau\xc4\x8diti veliko tehnik pre\xc5\xbeivetja, predvsem od svojega starej\xc5\xa1ega jaza, kot npr. iskanje oblek, zato\xc4\x8di\xc5\xa1\xc4\x8da in hrane, vlamljanje, samoobramba in kraja._NEWLINE_Ko se pravi kronolo\xc5\xa1ki poti glavnih likov sre\xc4\x8data, za\xc4\x8dne Henry potovati v preteklost h Clare, ko je \xc5\xa1e otrok, prvi\xc4\x8d v leto 1977, ko je stara \xc5\xa1est let. Na enem od njegovih prvih obiskov ji da seznam vseh datumov, ko jo bo obiskal, da bo vedela, kdaj mu prinesti hrano in obla\xc4\x8dila na jaso, kjer se sre\xc4\x8dujeta. Med drugim ji razkrije, da bo v prihodnosti poro\xc4\x8den in to mlado Clare, ki je na skrivaj zaljubljena vanj, zelo potre. Zadnji\xc4\x8d jo obi\xc5\xa1\xc4\x8de leta 1989, na Clarin 18. rojstni dan in takrat se tudi ljubita. Potem se ne vidita dve leti, do sre\xc4\x8danja v knji\xc5\xbenici._NEWLINE_\xc4\x8cez nekaj let za\xc4\x8dneta \xc5\xbeiveti skupaj in se poro\xc4\x8dita, a Clare ne more in ne more zanositi zaradi Henryjeve genetske motnje, ki se prena\xc5\xa1a na zarodek. Po \xc5\xa1estih te\xc5\xbekih splavih se on odlo\xc4\x8di, da bo kon\xc4\x8dal to trpljenje in se odlo\xc4\x8di za vazektomijo, a neko no\xc4\x8d Clare obi\xc5\xa1\xc4\x8de Henry iz preteklosti, ljubita se in kon\xc4\x8dno spo\xc4\x8dneta otroka, deklico, ki jo poimenujeta Alba. Tudi ona ima kronomotnjo, a ima nad njo veliko ve\xc4\x8d nadzora kot njen o\xc4\x8de. Preden se rodi, jo Henry sre\xc4\x8da v prihodnosti, ko je stara deset let in pove mu, da bo umrl, ko jih bo imela pet._NEWLINE_Ko je star 43 let, kmalu pred Albinim petim rojstnim dnevom, pripotuje pozimi v Chica\xc5\xa1ko gara\xc5\xbeno hi\xc5\xa1o, kjer ne najde zato\xc4\x8di\xc5\xa1\xc4\x8da in oblek. Zaradi podhladitve mu morajo ob vrnitvi v sedanjost amputirati obe stopali. Oba s Clare vesta, da se je tako nezmo\xc5\xbeen obvarovati med slede\xc4\x8dimi potovanji v \xc4\x8dasu, iz tega pa sklepata tudi, da bo kmalu umrl. Na silvestrski ve\xc4\x8der leta 2006 odpotuje v preteklost in pomotoma ga ustreli Clarin starej\xc5\xa1i brat. Clare Henryjeva smrt zelo potre, potem pa najde njegovo pismo, v katerem jo prosi, naj ga ne \xc4\x8daka celo \xc5\xbeivljenje in ji pove, da se bosta \xc5\xa1e sre\xc4\x8dala._NEWLINE_Zadnji prizor v romanu opisuje Clare pri 82ih letih in Henryja pri 43ih, ko jo pride obiskat v prihodnost.\n_START_SECTION_\nFilm\n_START_PARAGRAPH_\nPo knjigi so leta 2009 posneli tudi film (izvirni naslov Time traveler's wife)._NEWLINE_Pravice zanj sta \xc5\xbee pred izidom romana kupila Brad Pitt in Jennifer Aniston s svojim podjetjem Plan B Entertainment, v sodelovanju z New Line Cinema. Priredbo je napisal Bruce Joel Rubin, re\xc5\xbeiral pa ga je Robert Schwentke. V glavnih vlogah sta zaigrala Rachel McAdams in Eric Bana, s snemanjem pa so za\xc4\x8deli septembra 2007. Uradna premiera se je zgodila pod okriljem Warner Brothers 14. avgusta 2009._NEWLINE_Film je prejel me\xc5\xa1ane kritike."